A Bizottságnak a tagállamokhoz címzett közleménye

az EK-Szerződés 93. cikkének (1) bekezdése értelmében a Szerződés 92. és 93. cikkének a rövid lejáratú exporthitel-biztosításra történő alkalmazásáról szóló közlemény módosításáról

(2001/C 217/02)

(EGT vonatkozású szöveg)

I. Bevezetés

Az EK-Szerződés 93. cikkének (1) bekezdése értelmében a Szerződés 92. és 93. cikkének a rövid lejáratú exporthitel-biztosításra történő alkalmazásáról szóló, a tagállamokhoz címzett bizottsági közleményt [1] (a továbbiakban: az 1997. évi közlemény) 1998. január 1-jétől kellett alkalmazni ötéves időtartamra, amely időtartam 2002. december 31-én járna le.

Az 1997. évi közleménynek az a célja, hogy felszámolja az állami támogatásból eredő versenytorzulást az exporthitel-biztosítási ágazatban, ahol az állami vagy az államilag támogatott exporthitel-biztosítók és a magántulajdonban lévő exporthitel-biztosítók között verseny folyik. Az ilyen verseny által – és ezért az 1997. évi közlemény által is – különösen érintett ágazat a közösségi és a közösségen kívüli országokkal való kereskedelemmel kapcsolatos rövid távú exporthitel-kockázatokra vonatkozó exporthitel-biztosítás.

Ezeket a kockázatokat az 1997. évi közleményben "piacképes kockázatokként" határozzák meg. Azok a kockázatok piacképesek, amelyeket az exporthitel-biztosítók az állam támogatásával nem biztosíthatnak. Ezzel szemben államilag támogatható valamennyi olyan kockázat, amely "nem piacképes".

Az 1997. évi közlemény 2.6. pontja a következőket állapítja meg:

"A magán-viszontbiztosítási piac kapacitása változó. Ez azt jelenti, hogy a piacképes kockázatok meghatározása nem állandó, és idővel megváltozhat; kiterjedhet például a politikai kockázatok fedezésére is. Ezért a meghatározást a Bizottság rendszeresen (vagyis legalább évente) felülvizsgálja. Ezekkel a felülvizsgálatokkal kapcsolatban a Bizottság konzultál a tagállamokkal és a többi érdekelt féllel [2]. Amennyiben szükséges, a meghatározás változásainak figyelembe kell venniük az exporthitel-biztosítást szabályozó közösségi jogszabályok hatályát a kollízió vagy a jogbizonytalanság elkerülése érdekében."

A magán-viszontbiztosítási piacról szóló vizsgálat befejezését követően, valamint a tagállamokkal folytatott konzultáció után, a Tanács exporthitelcsoportján belül és az állami támogatással foglalkozó többoldalú ülésen egyaránt, a Bizottság úgy határozott, hogy módosítja a piacképes kockázat meghatározását, hogy az magában foglalja az Európai Unión belül és az azokban az OECD-tagországokban felmerülő politikai kockázatokat, amelyek jelenleg az 1997. évi közlemény mellékletében szerepelnek. A valamennyi tagállam nevét tartalmazó jelenlegi lista helyébe az Európai Unió tagállamaira való általános hivatkozás lép, hogy az Európai Unió jövőbeni bővítése ne tegye szükségessé az 1997. évi közlemény további módosítását.

A piacképes kockázat új meghatározását 2002. január 1-jétől 2004. december 31-ig kell alkalmazni. A 2002. január 1-jén folyamatban lévő, állami támogatásról szóló bejelentéseket az új meghatározásnak megfelelően értékelik. A jogellenes állami támogatást – vagyis a Szerződés 88. cikkének (3) bekezdését megsértve végrehajtott támogatást – a támogatás nyújtásának idején hatályos szabályoknak megfelelően értékelik.

A Bizottság arról is határozott, hogy az 1997. évi közlemény időbeli hatálya 2004. december 31-ig meghosszabbodik.

A Bizottság tájékoztatni kívánja a tagállamokat és az érdekelt feleket, hogy 2003-ban további vizsgálatokat kíván végezni arról, hogy a magán-viszontbiztosítási piac hogyan képes igazodni a piacképes kockázat meghatározásának a kereskedelmi kockázatok szélesebb körére való kiterjesztéséhez, beleértve esetleg a világ valamennyi országában felmerülő kereskedelmi kockázatokat. Amennyiben a vizsgálat eredményei, valamint a tagállamokkal folytatott konzultációk megerősítik, hogy az ilyen mértékű kiterjesztés lehetséges, a Bizottság az 1997. évi közlemény 2004-es általános felülvizsgálata részeként módosítja a piacképes kockázat meghatározását.

II. Az 1997. évi közlemény módosításai

Ennek megfelelően az 1997. évi közlemény következő módosításai lépnek hatályba 2002. január 1-jén:

1. A 2.5. pontban az első két bekezdés helyébe a következő szöveg lép:

"A fentiekre tekintettel e közlemény alkalmazásában "piacképes" kockázat a mellékletben felsorolt országokban letelepedett állami és nem állami adósokkal kapcsolatos kereskedelmi és politikai kockázat. Ezekre a kockázatokra nézve a leghosszabb kockázati futamidő (vagyis a gyártási időtartam és a hitel futamideje a Berni Uniónak megfelelő rendes kezdőponttal és a szokásos hitelfeltételekkel) két évnél rövidebb. A többi kockázatot (azaz a katasztrófakockázatokat [3] és a mellékletben nem szereplő országokkal kapcsolatos kereskedelmi és politikai kockázatokat) még nem tekintik piacképesnek."

2. A 2.6. pont helyébe a következő szöveg lép:

"A magán-viszontbiztosítási piac kapacitása változó. Ez azt jelenti, hogy a piacképes kockázatok meghatározása nem állandó, és idővel megváltozhat. Ezért a meghatározást felül lehet vizsgálni, elsősorban ennek a közleménynek a lejártakor, 2004. december 31-én. Ezekkel a felülvizsgálatokkal kapcsolatban a Bizottság konzultál a tagállamokkal és a többi érdekelt féllel [4]. Amennyiben szükséges, a meghatározás változásainak figyelembe kell venniük az exporthitel-biztosítást szabályozó közösségi jogszabályok hatályát a kollízió vagy a jogbizonytalanság elkerülése érdekében."

3. A 4.5. pontban az első mondat helyébe a következő mondat lép:

"Ezt a közleményt 1998. január 1-jétől hétéves időtartamra kell alkalmazni."

4. A melléklet helyébe a következő szöveg lép:

MELLÉKLET

A PIACKÉPES KOCKÁZATÚ ORSZÁGOK LISTÁJA

Európai Unió | OECD-tagországok |

Valamennyi tagállam | Ausztrália |

Kanada |

Izland |

Japán |

Új-Zéland |

Norvégia |

Svájc |

Amerikai Egyesült Államok. |

III. A tagállamok számára a Szerződés 88. cikkének (1) bekezdése alapján javasolt megfelelő intézkedések

A Szerződés 88. cikkének (1) bekezdése alapján a Bizottság a következő megfelelő intézkedéseket javasolja a tagállamoknak létező programjaikra vonatkozóan.

A piacképes kockázatok új meghatározásának való megfelelés érdekében a tagállamoknak – ha szükséges – olyan módon kell módosítaniuk a piacképes kockázatokra vonatkozó exporthitelrendszereiket, hogy az ilyen kockázatok tekintetében az államilag támogatott exporthitel-biztosítók számára az 1997. évi közlemény 4.2.a)–f) pontjában megjelölt típusú állami támogatás nyújtását 2002. január 1-jéig megszüntessék.

A tagállamokat felkérik, hogy e közlemény közzétételének napjától számított két hónapon belül fejezzék ki határozott egyetértésüket a javasolt megfelelő intézkedésekkel. Válasz hiányában a Bizottság azt feltételezi, hogy az adott tagállam nem ért egyet a javasolt intézkedésekkel.

[1] HL C 281., 1997.9.17., 4. o.

[2] A Bizottság többek között a Tanács (például a Tanács exporthitelcsoportja) segítségét kéri.

[3] Azaz háború, forradalom, természeti csapás, nukleáris baleset és így tovább, nem az úgynevezett "kereskedelmi és katasztrófakockázatok" (egyéni vásárlókkal vagy országokkal kapcsolatos katasztrofális veszteségfelhalmozódás), amelyek a várható veszteségeket meghaladó viszontbiztosítással biztosíthatók, és kereskedelmi kockázatnak minősülnek.

[4] A Bizottság többek között a Tanács (például a Tanács exporthitelcsoportja) segítségét kéri.

--------------------------------------------------